স্টাফ রিপোর্টার ঃ পৌর মেয়র মোঃ ইকরামুল হক টিটু বলেছেন মুকুল নিকেতন দেশের অন্যতম শিক্ষা প্রতিষ্ঠান। আমার বিশ্বাস শিক্ষার্থীরা এই ঐতিয্য ধরে রাখবে তাদের কৃতিত্বের মাধ্যমে। আমি এই প্রতিষ্ঠানেরই ছাত্র ছিলাম। আজকের শিক্ষার্থীরাই আগামী দিনের ভবিষ্যৎ দেশ গড়ার কারিগড়। প্রতিষ্ঠানের সুনাম ও সাফল্য ধরে রাখতে শিক্ষকদের পাশাপাশি অভিবাবকদেরও ভূমিকা রাখতে হবে। জীবনে প্রতিষ্ঠা পেতে হলে শিক্ষার্থীদের মন দিয়ে নিয়মিত লেখাপড়া করতে হবে। লেখাপড়া জীবন গড়ার জন্য অত্যন্ত প্রয়োজন। ভুলপথে পরিচালিত না হয়ে সঠিক পথে চলতে হবে। গতকাল সোমবার (৩০ জানুয়ারী) সকালে মুকুল নিকেতন উচ্চ বিদ্যালয়ের বার্ষিক মিলাদ মাহফিল অনুষ্ঠানে প্রধান অতিথির বক্তব্যে তিনি এসব কথা বলেন। বিদ্যালয় ব্যবস্থাপনা কমিটির সভাপতি আমিনুল হক শামিম এর সভাপতিত্বে অনুষ্ঠানে অন্যান্যের মধ্যে বক্তব্য রাখেন জেলা শিক্ষা অফিসার মোঃ রফিকুল ইসলাম, বিদ্যালয়ের রেক্টর আমির আহম্মেদ চৌধুরী রতন, প্রধান শিক্ষক সামছুল আলম। মিলাদ ও দোয়া পরিচালনা করেন রেলওয়ে স্টেশন জামে মসজিদের খতিব মাওলানা রফিকুল আলম হামিদী।